Във връзка с внесено уведомление с вх. ОВОС-906/22.04.2021г. и становище на БД ИБР Пловдив с изх. № ПУ-01-538(3)/26.07.2021г. за инвестиционно предложение (ИП): „Изграждане на площадка за рециклиране на отпадъци от пластмаса и производство на изделия от пластмаса“, в поземлен имот с идентификатор 00702.22.221, местност „Кацаря“, гр. Асеновград, община Асеновград, област Пловдив, с площ 7 977 кв.м., с възложител  **„ПОЛИГРУП“ ООД***,* и на основание чл. 5, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), и в изпълнение разпоредбата на чл. 5, ал. 2 от Наредбата за ОВОС, Регионална инспекция по околна среда и водите – Пловдив (РИОСВ-Пловдив) информира за следното:

**І. Относно приложимата процедура по реда на глава шеста на Закона за опазване на околната среда (ЗООС)**

Инвестиционното предложение предвижда изграждане на площадка за рециклиране на отпадъци от пластмаса и производство на изделия от пластмаса. На територията на производствената площадка ще бъде изградена производствена сграда със застроена площ 5 599,3 м², в която ще бъдат обособени следните участъци:

- Цех за производство на пластмасови изделия, включващ два броя автоматизирани линии /N1 и N2/ за рециклиране на отпадъци от пластмаса и гранулиране на рециклирания материал;

- Техническа работилница;

- Помпена станция;

- Обслужващи санитарно – битови помещения.

Водата за санитарно-битови и питейни нужди ще се доставя от „ВиК“ ЕООД – Пловдив, след като бъдат изградени външните ВиК връзки и след сключване на писмен договор. Производствената вода, която ще се използва на територията на площадката, служеща за охлаждане на производствените машини и съоръжения ще се черпи от съществуващ сондажен кладенец, включен в регистъра на водовземните съоръжения за стопански цели в БДИБР – Пловдив, под номер 35201305340/02.04.2020г. Така заявеното ИП попада в обхвата на т. 11, буква „б“ от приложение № 2 от Закона за опазване на околната среда /ЗООС/ и на основание чл. 93, ал. 1, т. 1 от същия закон подлежи на преценяване на необходимостта от извършване на ОВОС.

 **ІІ. Относно приложимата процедура по реда на чл. 31 от Закона за биологичното разнообразие (ЗБР)**

Въз основа на представената информация и на основание чл.31 от ЗБР и чл.2, ал.1, т.1 от Наредбата по ОС в хода на процедурата по ОВОС ще бъде извършена и преценка за вероятната степен на отрицателно въздействие на инвестиционното предложение върху предмета и целите на опазване на най-близката защитена зона от Европейската екологична мрежа „НАТУРА 2000“ – BG0000194 „Река Чая“.

Копие на писмото е изпратено до Община Асеновград и БД ИБР-Пловдив.

Отговорено от РИОСВ-Пловдив на 06.08.2021г.